khistorydata/jeongjo-sjw-relations huggingface dataset:
정조 16년
藥房提調李𡊠副提調洪明浩啓曰伏未審夜間聖體調攝若何寢睡水剌之節何如昨日加味香橘茶煎入進御之後果有差勝之節乎臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區憂慮敢來問安竝此仰稟答曰知道慈殿慈宮氣候一樣卿等差晩入侍宜矣
정조 16년
洪仁浩啓曰大司憲執義掌令一員持平未差掌令宋煥箕在外監察茶時之意敢啓傳曰知道
정조 16년
申耆啓曰來初五日朝參日次矣敢稟傳曰停
정조 16년
申耆啓曰來十一日朝參日次矣敢稟傳曰停
정조 16년
趙衍德啓曰來十一日輪對日次矣敢稟傳曰後日次同爲受點後來待可也
정조 16년
林濟遠啓曰來十六日日次儒生殿講日次而國忌齋戒相値頉稟之意敢啓傳曰過齋後更稟
정조 16년
趙衍德啓曰文臣製述以何日爲之乎敢稟傳曰待下敎爲之
정조 16년
申耆啓曰新除授判義禁李命植除拜後過三日不爲出肅依定式推考警責仍卽牌招何如傳曰許遞
정조 16년
趙衍德啓曰卽者校理成德雨副修撰宋民載謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 16년
趙衍德啓曰校理成德雨副修撰宋民載纔已遞差副校理李羽晉牌不進傳旨未下修撰金翰東在外修撰沈興永副修撰金羲淳疏批未下玉堂上下番俱空事甚未安校理林道浩副校理李貞運卽爲牌招入直何如傳曰允
정조 16년
行都承旨洪明浩右承旨林濟遠左副承旨洪仁浩啓曰伏以臣等於拿鞫罪人宇鎭喬桐府押付之命誠不勝萬萬驚惋繼之以憂歎也噫窮天之罪臺啓至嚴干紀之惡鞫案昭載神人之憤久而冞切何幸拿來之命庶有夬斷之望緹騎改路已切群情之疑惑死囚還家益增物議之駭憤而適當靜攝之時未遑飮沬之擧首尾十餘日之間擧朝抑鬱罔知所措畢竟處分遽以近島之移配勘斷殿下所以處劇逆者揆以公法豈或成說乎喬桐善地也押配次律也逆如宇鎭妖如宇鎭而有若尋常罪囚之量移者然人紀從此斁絶亂賊無所懲畏古今天下寧有是也臣等因此尤有所憂慨者朝家擧措先觀大體民不信法則國不國而人不入矣旣令拿來矣行且設鞫矣而曾不發二端問目下一箇栲掠直置之於末勘之科其所以周遮彌縫者將無以服人心而伸國法後弊所關不但懲討之不嚴而已臣等謂還寢成命亟令嚴鞫夬正王法斷不可已也惶恐敢啓答曰欲一問者卽欲踐初言也逶迤押置者事勢所使然也不問而還配者法則伸而恩亦寓也事端各自巧湊朝令有何不信況稍有涉於這般說話予所擬待之者彌綸二字也卿等休論施措之惟當非當受以爲過予所不辭孟子豈不言周公之過不亦宜乎
정조 16년
傳于申耆曰左副承旨右副承旨入侍
정조 16년
傳于林濟遠曰右承旨入待
정조 16년
傳于李思祚曰同副承旨與水原御史入侍
정조 16년
申耆啓曰今壬子年京外守令邊將薦擧單子今方捧入而其中應薦不薦人令該曹察推何如傳曰允
정조 16년
洪明浩啓曰吏曹郞廳來言臺諫有闕政事取稟傳曰明日爲之
정조 16년
吏曹口傳政事濟州牧使單李喆運
정조 16년
備忘記濟州牧使李喆運下直長弓一張長箭一部片箭一部筒兒一箇賜給
정조 16년
申耆啓曰修撰沈興永副修撰金羲淳疎批已下一體牌招推移入直何如傳曰允
정조 16년
傳于洪明浩曰承旨房仍戶刑換房
정조 16년
林濟遠啓曰刑曹參議徐榮輔仍任事命下而方在罷散中何以爲之敢稟傳曰敍用
정조 16년
傳于洪明浩曰閣臣俱在坐罷中昨日登筵者亦是遞免者內閣待敎前望單子入之待下批牌招
정조 16년
待敎前望單子入之徐有榘落點
정조 16년
趙衍德啓曰卽者檢閱洪樂游徐有聞謂有情勢陳疏徑出原疎纔已退却矣所當直捧禁推傳旨而此與無端徑出有異推考警責仍卽牌招入直何如傳曰待開門牌招
정조 16년
兵曹以李得濟爲訓鍊中軍
정조 16년
兵曹以申大謙爲禦營中軍
정조 16년
趙衍德啓曰觀此疎辭李敬心卽李秉鼎之私人云云大抵論人駁人卽臺閣之公議爲之者豈敢受其指嗾嗾之者豈敢逞其私憾乎如爾疏所論則其流之害可勝言哉今日朝廷意謂無權奸之敎人疏啓之弊習秉鼎乃敢爲此乎其說旣登於公車不可置之擬信之科令政院嚴問於前正言李敬心處以啓事命下矣問于前正言李敬心處則以爲臣涉世昧方行己無狀今見無限醜辱於如具修溫者致有此問啓之命惶恐震越罔知攸措臣以十年廢枳之蹤郞署臺閣罔非出於恩造思效一日之責是臣畜積至如修溫則是臣年前隣居之人臣素知其地處人物不合淸選且聞其未經銀臺之前自稱承旨貽笑搢紳臣之論列者此也今於對擧之章只明卑微與否可也忽地攙入李秉鼎私人之語噫臣與秉鼎不無世分而若非其本心受人指嗾以爲告君之辭則是欺君也論其負犯金木猶輕臣豈忍爲是臣豈敢爲是也第私人二字是人臣歎洗之累臣若是秉鼎之私人則嶺海鈇鉞臣所甘心臣若非秉鼎私人則修溫合被誣人之罪臣之爲秉鼎私人修溫必有所聞所知之端乞與修溫同下司敗辨其虛實惶懍之極更無所達云矣敢啓傳曰私人與否請與具修溫辨其虛實修溫處一體問啓萬一言或爽實竝與反詈之罪嚴勘以此分付待修溫對奏仍以其語李敬心處一體問啓可也
정조 16년
以京畿監司徐鼎修狀啓判府事兪彦鎬祿俸不爲領受事傳于申耆曰更爲輸送事回諭
정조 16년
以水原府使李敬懋啓本擊錚罪人本府居李弘燁原情內辭緣令該曹稟處事傳于申耆曰令山在官從公決給俾無更訴之弊事回諭
정조 16년
以水原府使李敬懋啓本擊錚罪人泰仁居姜德儉原情內辭緣令該曹稟處事傳于申耆曰誠如所訴私立書院之罪不可不痛則外方此等之弊旣登聞之後宜有別般嚴禁而訟理曲直自有道伯卿其以此判付文移該道伯決處後使之狀聞事回諭
정조 16년
以黃海兵使吳載徽狀啓善績前僉使朴泰根等罪狀令攸司稟處臣亦惶恐待罪事傳于申耆曰勿待罪事回諭纔以此事有處分則又有此現發其時兵使一體論罪事分付回啓該曹
정조 16년
洪明浩以議政府左議政意啓曰議政府每於歲首議薦觀察使節度使而領議政未差右議政在外限內不得爲之之意敢啓傳曰知道
정조 16년
洪明浩以吏批言啓曰本曹參判參議今當差出而前望中無故之人只有二人竝以二望擬入之意敢啓傳曰知道
정조 16년
李思祚以戶曹言啓曰內需司單子內慶尙道固城縣所在加耕火粟五百十一結之地當初自宣禧宮折受免稅多年收稅矣戊子年五百結免稅移定他邑後其五百結土地又自淸璿郡主房折受免稅收拾矣亦依宣禧宮例庚子年三百六十四結又爲移定他邑而其土地三百六十四結尙今空餘如是抛棄誠甚可惜當此司儲不敷之時本縣餘在三百六十四結之地亦依兩宮房例折受免稅自今年依例受稅以補內用萬一之需事據判付內此等之事如非詳問營邑不可遽然決處自該曹問于該道草記事命下故關問該道矣卽到回移內折受來歷及三百六十四結空餘與否詳査牒報之意知委固城縣則該縣令元永龜牒呈內本邑馬巖面所在田一百四十七結五十一負七束畓三百六十三結五十六負四束合田畓五百十一結八負一束丙戌年宣禧宮折受而戊子因戶曹關十一結八負一束仍免稅五百結免稅移送晉州昌原密陽熊川靈山等五邑後還出稅矣至于辛卯該田畓五百結自淸璿郡主房更爲折受而其中一百三十五結五十四負入於陳雜頉三百六十四結四十六負以時起逐年納稅於該房庚子年三百六十四結移送順興豐基醴泉聞慶等四邑後還爲出稅四十六負該房仍免稅以至今年依此磨勘前後來歷昭載田案而實無把束空餘之地云故該田畓移屬年條免稅出稅一一較準於營上都案則邑牒論列無一差爽而三百六十四結折受庚子移定之後該土地還入實摠至今出稅果爲的實云矣敢啓傳曰知道
정조 16년
李思祚以賑恤廳言啓曰西部聚賢洞契居良人朴成萬今月初十日所居門前得二歲遺棄男兒同里居良女安召史欲爲收養貧不自食願爲受料告于本部自該部今日牒呈故依節目給料使之乳養之意敢啓傳曰知道
정조 16년
趙衍德以禮曹言啓曰趙鎭鼎復科上言置之事回啓判付內宜無異同一體施行事判下矣鎭鼎旣命復科榜目令成均館修整以入試券付紅籤紅牌成給等事依前例令政院吏曹稟旨擧行何如傳曰允
정조 16년
申耆以兵曹言啓曰因吏曹上言回啓草記曺麟振父嘉善允奭趙世謙父嘉善尙衡實職之典令兵曹今日草記事命下矣取考其上言則麟振父允奭年九十五歲而再昨年邦慶時雖蒙嘉善陞資之恩未經樞銜亦未追榮乞令銓曹擬入同樞云世謙父尙衡年滿九十邦慶時受通政昨年歲初受嘉善未付實銜冀蒙特恩云矣更考文蹟則陞資果爲的實而老職陞資之人幾皆蒙樞銜之恩則其所呼籲不是異事而事係干恩置之何如傳曰單付樞銜仍爲追榮可也
정조 16년
兵曹口傳政事同知二單曺允奭趙尙衡
정조 16년
洪仁浩以兵曹言啓曰依下敎敦化東挾門守門將金振英拘留龍虎營之意敢啓傳曰知道
정조 16년
洪仁浩以兵曹言啓曰依下敎守門將金振英放送之意敢啓傳曰知道
정조 16년
李思祚以兵曹言啓曰依傳敎司僕寺巨達金命乭全命得各嚴棍十五度當該內乘李海範亦爲招致以傳敎內辭意嚴飭分付之意敢啓傳曰知道
정조 16년
申耆以舟橋司言啓曰船人廢瘼兩條有草記稟處之命矣其一卽斛子事也取考其原情則以爲兩湖直上納邑斛子邑各不同船人無面多由於此故再昨年自舟橋司先從湖南始一依法聖倉漕斛較正之意發關知委昨冬果自該道監營行會各邑依關辭施行故庶幾獲蒙均一之澤矣該道巡營更報以爲法聖倉斛子容入比鍮斛定式十七斗二升外又有所加入今年則以舊斛如前捧稅待明年改較正爲宜云該道斛子旣以較正則不必置而不用以待明年自今年爲始以新較正斛子捧上俾無船人無面之弊云矣果如原情內辭意則直上納邑斛子釐正向來本司之發關目令該道之擧行俱是前堂上時事而較量斛子又以法聖倉爲準則加入委折溯考廢源竝在釐正可也到今以邑各不同之斛子仍舊貫捧上留待明年更議較正云者無或近於太留難乎大抵法聖斛子之加入未知緣何委折而當初創設時較正也必有可擧行之悠久則不準此斛而更準何斛乎不爲較正則已旣已較正之後非但船人無面之可念其在同量衡之義亦不必遲待來年湖南直上納邑俸稅以新較正斛子今年爲始無濫無減申飭精捧仍令定式施行之意分付湖南道臣其一卽馬夫色掌事也取考其原情則以爲馬夫色掌凡於稅穀運入之時許多貰馬次知看檢捧出各船米幾許以應京兆之役稱曰馬夫色掌契而其所捧米千石爲一石矣近來城中無賴輩都買各江馬夫契又引預差禁軍之祿米更以每石三合五夕懲捧於船人在千石爲二石五斗矣兵曹預差木價則渠輩受食之船人處所捧米則納于軍資監分給禁軍祿米以至於筵稟作貢之擧蓋此馬夫契自是江民所業而旣見奪於此輩每千石一石五斗又爲加捧其可成說乎今則依前以每千一石施行而時契人輩若以減數有稱冤之端則特使渠等從本價還退擔當其役事甚便宜云矣馬夫色掌之設見屬於京兆應役於京兆者其來已久而江民則稱以從前以來渠輩所業契人則稱以轉相賣買非今斯今雖以一石或二石五斗之多寡論之船人則以每千一石亦已久矣爲言契人則以每石三合五夕明有法典昭載京兆故一千石所載船爲二石五斗下此則次次遞減或至一石或不滿一石爲言互相爭詰者也毋論如此如彼以軫念船人之意酌量減數未爲不可而非但京兆之許多應役專靠於此一番減數弊隨而生預差禁軍祿條及近仗軍士料條以此變通以米以太受食有年則減數之後將至罷去揆以事面亦所當念且渠輩原情中以如不減數則從本價還退擔當其役爲言卽此一款乃可以副其願無其弊而其所還退則目今業船之人未必皆是前主分付本司入屬船人及時契人等處從公買賣後京兆徭役兵曹料條使之依渠言從近例永久遵行何如傳曰允
정조 16년
李思祚以禦營廳言啓曰本廳把摠李煥身病甚重勢難察任改差何如傳曰允
정조 16년
林濟遠以義禁府言啓曰濟州前牧使李運彬卽令王府拿來嚴刑極邊減死圍籬安置事命下矣李運彬時在任所卽爲發遣府胥吏交代後拿來何如傳曰允
정조 16년
李思祚以刑曹言啓曰觀察使節度使薦每於歲首擧行而參判李亨元未肅拜參議未差限內不得爲之之意敢啓傳曰知道
정조 16년
林濟遠以刑曹言啓曰因司僕寺啓辭內廐馬見失巡更巨達金命乭全命得移送法司照律定配事命下矣取考律文則大典通編廐牧條有曰常人盜國馬者杖一百定配大明律不覺被盜條有曰若夜直更之人不覺盜者減盜罪三等金命乭全命得等杖一百定配罪減三等各決杖七十後金命乭黃海道兎山縣全命得忠淸道天安郡竝徒一年半定配卽爲押送之意敢啓傳曰定配收贖令兵判各別嚴棍而其夜摘奸時執捉馬匹姑令還出給此後更有不勤當該內乘嚴棍充軍斷不可已令兵判體嚴飭內乘處可也
정조 16년
漢城府啓目帖連西部居朴吉大等上言據唐人里居任白慶之不忍許多殯屍之暴露有此辨財掩土殆過三十餘處其仁心義氣誠爲嘉尙宜有激勸之道是白乎代事關褒賞令該曹考例稟處何如判付啓帖加成給爲良如敎
정조 16년
領敦寧洪樂性箚曰伏以皇天眷佑聖候康復夬許諸臣之召接仍命醫官之入診俾屢日焦遑抑塞之群情得以一朝夬釋歡聲喜色洋溢朝野蹈舞慶忭曷有其極臣罪重幸逭泥首竢勘譴罰未降恩批猥蒙感惶悚蹙罔知攸措而誠切承候他不暇顧徑詣求對未蒙晉接不懷抑鬱不任瞻望之至第伏見傳敎下者有押配喬桐之命臣不勝驚惋錯愕豈料聖明又有此萬萬過中之擧也噫嘻彼妖宇者果何等凶賊而何等惡逆也自古亂臣賊子亦復何限而豈有如喆宇兩賊之陰憯妖毒不可一日容置於覆載之間者則喆之臥斃牖下宇之至今假息莫非臣等玩愒不忠之罪也顧今伸天討正王綱之道惟有追施逆喆孥籍之典亟正凶宇邦刑之律小洩神人之憤則耽羅遠配尙不可議及況彼喬桐名雖海島實是畿邑者耶又況喬桐切近於沁都則尤有不可者存焉始者此賊之凶謀一行刀割凶圖勢所必至矣爲宗社邦國之計豈不大可懼而大可畏哉殿下如以臣言爲不可則請觀於今日之人情大臣旣陳沐浴之請三司繼發爭執之論上自朝紳下至輿儓莫不沬血飮泣不願與此賊共戴一天矣殿下何爲而獨惜此已結案之一罪人而違拂人心至此之極也嗚呼四百年王法之伸與不伸環東土人紀之正與不正亶在今日之一擧則殿下又何爲而謬加寬典於幺麽逆豎不恤王法之不伸人紀之不正自今日伊始也伏乞聖明念宗社邦國之大計廓揮乾斷亟從三司之請使王法夬伸而人紀賴正千萬幸甚仍伏念臣之伊日去就實與僚相少無異同則其被罪罰不宜差等而僚相獨蒙嚴勘賤臣尙今倖免縱臣靦然無愧放倒廉隅彈冠束帶出入禁扃在朝家賞罰之權衡亦豈無低仰失平之歎乎況復三提擧之新命尤不勝驚悚慙忸無地自容而奪彼之官予此同罪豈不大有乖於綜核之政哉臣雖欲憑恃寵靈晏然兜攬其奈聽聞之駭惑物議之嗤點何哉至於禦營提擧兩軍門不得兼管卽是不刊之法例而向所蒙體諒者則尤不容歷日冒據也明矣玆不得不冒死付陳伏願亟降威罰鐫削臣職仍命攸司同勘臣罪以肅朝綱以安賤分焉取進止答曰省箚具悉卿懇今番事豈樂爲乎箚中自引過矣軍門提擧之無得疊帶自有先朝受敎定式卿之禦營兼管勉副卿須安心穩攝仍傳曰此批答遣史官傳諭禦營都提擧之代以右相察任事從事官發牌分付
정조 16년
右議政朴宗岳疏曰伏以臣之無似雖不敢以大官自居而放倒格例章皇出肅者誠以聖候久在違豫而藥院之不備湯劑之闕進爲十許日也下情之憂灼罔措姑母論揆以國體臣分寧有是也寧有是也臣於是乎他不暇顧冒沒出脚請借方寸之地以伸區區之忱及登筵席聖候康復仍命藥院之臣俾伸嘗藥之義此誠莫大之慶臣退與僚相動色相賀歸伏私次喜而不寐仍伏念臣至庸極陋實不合於聖世任使之末而猥荷再造之恩復廁簪紳之列榮已極而分亦足矣臣季父在世時握臣手流涕而言曰聖恩與天同大吾家無地圖報在汝道理也分義也在官則赴湯蹈火生死向前而在家則杜門守拙遠避榮利以爲不報之報丁寧告誡在臣耳中若使臣季父及見臣今日所叨新命則其爲驚惶憂歎當復如何哉苟於存殁之間不以其心爲心則雖不肖無狀豈忍爲此至若臣之自來鈍滯生疎千不似萬不近於輔相之任庶幾聖明之洞燭而亦爲廷臣之嗤點也今若諉之夤緣事會倉黃一出而因仍淟涊則是上以累聖簡而誤國事也下以負季父而欺本心也及復思惟萬無蹲冒之望玆敢瀝盡肝血仰瀆天地父母之前伏乞聖明俯賜諒察亟許退黜以幸公私千萬幸甚臣於乞免之章不宜贅及他說而事在目下不勝憂憤敢此附陳焉臣昨日顚倒登筵者一則爲承聖候之靜攝也一則爲伸沐浴之大義也誠意淺薄未能回天忍與此賊尙爾共戴臣等之不誠不忠死有餘罪第以酬應之稍久恐致靜攝之有妨不得已黽勉退出而且臣登對最後於諸臣未能諦悉聖意之所存矣及見小報則乃有宇賊移配喬桐之命臣誠不勝愕然驚歎殿下何爲而有此擧也若使爲今日臣子者此而奉承豈曰有王法豈曰有臣分徒煩上下之相持以致紀綱之壞損伏乞聖明幡然回思亟寢成命夬正典刑焉昨日兩司擧措萬萬寒心筵退旣後於大臣而目見傳敎之書頒不敢一言出口靡然承順而忽地聯章殆若處分之出於意慮之所不到聞見之所不及者然劻勷顚錯莫此爲甚懲討何等大論而處分如是非常則雖明目張膽苦口竭力難望天心之孚格而應文備數草草而止者自有臺閣以來所未有之一大變怪也臺體之虧損無復餘地而輿情之駭歎不可勝言臣謂兩司諸臣一竝譴削斷不可已也臣無任屛營祈懇之至答曰省疏具悉卿懇昨見卿登筵爲國事甚幸又何爲而引章辭官耶三疏雖曰彝例旣出矣何復云云所辭宜不允附陳事閣批猶以潤色皇猷責之勉之況輔相有國所重引君當道納於無過當將順處將順不效三司矯激之風裁然後上可以裨補下可以彈壓卿何曰乃爾須勿更煩諸臺譴削事擧措之顚錯貽羞非細然昨筵酬應之省煩多賴於是不可以在筵見不言退公忽聯籲稍違於常格過加譴責矣卿須安心勿辭卽起視事仍傳曰此批答遣史官傳諭
정조 16년
執義趙錫穆疏曰伏以臣猥以無似誤辱聖明前後恩除非一非二而臣或以疾甚趁未登途或赴召命旋蒙恩遞未嘗一登楓陛獲覲日月耿光臣分之掃蔑已無可諭而顧臣衰薄賤軀餘日又無多每西望五雲只伏切寤寐耿結之忱而已千萬不意柏府除命復及於遐陬病伏之中臣且感且喜一悚一幸不知沈痾之在身强力登途扶舁寸進以爲竭蹶趨造之計矣纔觸風寒卽添宿疾滿身疼痛頭目瞑眩以至精神惝怳氣息奄奄似此病情實無一步前進之勢縣道封章又出萬不獲已之計伏乞天地父母曲垂矜憐亟賜鐫削以安愚分因治臣違傲之罪以肅朝綱焉臣雖病伏沈淹而一端愛君之忱猶且耿耿不已玆敢仰勉祈永之方兼附一二芻蕘唯聖明垂察焉臣竊伏聞元子睿質天生沖儀夙成日升松茂我國家億萬無疆之休自此可卜區區攢祝之辭實不容口而愛戴延頸之望尤不自勝竊想岐嶷儀度已服若干尺聰明睿知亦當解語而學字矣德性導養之方亶在此時睿學敎誘之方亶在此時雖今冊儀未成春僚未設而凡爲阿傅阿保之人必擇其忠謹純正端一寡默者置之左右以養其性情凡百器用衣服奢麗玩好之物一切不接於前以養其耳目使良知之性藹然而長非辟之心無自而入則將見仁善之端火燃泉達德器自成睿質自就自當日臻於堯舜性之之域矣易曰蒙以養正聖功也伏願殿下念哉念哉臣近伏見頒下綸音則所謂西學是果一種何許妖醜之書而慌惑其狂怪輕薄之類因誘其愚蠢無知之俗至有此忠淵輩蔑倫悖常窮凶極惡之變嗚乎痛矣苟非我聖上嚴法闢廓之至意我東禮義之邦幾乎爲禽獸夷狄之域而莫之救矣人有秉彝本乎天性當此處分明正之日倫外絶悖之學夫豈有復行之理而第伏念異言之喧豗實由於正學之不明邪說之狂惑實由於正路之榛蕪則爲今日辨異闢邪拔本塞源之道其不在於明正學三字乎雖然不有以勸之則凡民不自知其奮發不有以導之則俗士不自知其興起臣愚以爲先自太學爲始以大司成立爲講師每月朔以孝經小學四子等書聚士試講申之以忠君孝親悌長之道習之以周旋進退揖讓之節一變其輕佻浮薄之風至於鄕邑則分付各道道臣及地方官極擇各其該邑中有德行通經義可爲人師者定爲訓導講明學術正如太學之規則庶見正學日明而邪學日息風敎所曁不期效而自效矣孟子曰君子反經而已矣經正則庶民興庶民興斯無邪慝矣伏願殿下念哉念哉臣又伏見昨冬糴穀停代綸音則十行辭旨丁寧惻怛猶慈毋之於赤子其撫摩字恤之恩何加於此大抵昨年歉災比之昔辛亥雖可謂小勝而百穀不成綿荒尤甚冬寒獰酷而厲氣又火熾道路凍餒之殍閭里札瘥之患可謂什之二三目今困乏艱難之民殿屎辛苦之狀者又不知其數我殿下停糴之恩代租之惠如是其至矣盡矣而民生之困瘁猶不得以盡蘇民力之艱苦猶不得以盡紓則言念民事不亦可矜而可悶乎伏願殿下益軫救恤之策益念振濟之道申飭各道道臣及諸邑守宰凡爲沿江邑里尤甚被災處特爲設賑賙飢以濟其丘壑濱死之命至於春稅綿布則便同龜背之毛不可無變通之道亦令籌司講究便宜以寬民力之萬一正是今日之急務也伏願殿下念哉念哉臣又有三條愚賤之見頃年承召時已陳於章牘之中而自喉院退來未經睿覽故又此附陳惟聖明留神焉夫今之奎章閣若漢之白虎觀唐之瀛洲宋之所謂邇英殿我朝所謂集賢殿者也其選則極其一代之英才其榮則待以三接之寵眷傍置左右講論經史日課月試勉奬藝業則殿下作成之方實無讓於周詩之旱麓當今文敎之蔚固無異於宋世之休明而第伏聞課試之道多出以科程時文淸燕之暇或命以唱酬詩什殿下以此而優劣其才品詞臣以此而相尙其藻藝渠屋簋食之禮非不盛矣而勉戒吁咈之謨鮮有聞焉則臣以望殿下堯舜之心不能無一言仰勉於殿下者也程子曰書札於儒者事最近一向好著亦自喪志況啽哢風月自是詞人小技綺麗倂儷又是才子空言則詞華工拙固不足裨補於我殿下高明光大之學者明矣愚臣賤見則以爲尋常課製閑謾吟弄一竝付之餘事日夕晉接之際專以講明經義及討論前史爲主以究其三代帝王之治謨而竝觀其歷代治亂之所由有若鹿明詩之勉示周行又若勅天歌之交相勸戒則殿下所以設置奎章之意國家所以萃育人才之樂於是焉尤可以光美於今古而蔚然有可觀之實效矣伏願殿下勉哉勉哉夫守令者上而分君憂下而親民事者也司牧百里備知閭里艱難者專係守令修擧七政周察民生休戚者都在守令則其任其責固不重且大歟是以漢氏之盛必以守令爲重若有治理效則必璽書勉勵增秩賜金公卿缺則選諸所表以次用之若龔遂黃覇皆以治行第一擢入爲相若王成朱邑尹翁歸召信臣皆以治理效或入爲關內馮翊當時用人以此爲法故漢世良吏於斯爲盛而三代以下言治道之美者莫有過於西漢昭宣之際矣自晉唐以後其法寢廢而我朝用人之制亦不以治郡賢能有所簡拔陞秩故爲吏者全無勉勵廉淸愛惜身名之心而惟以貪得爲利己之妙計刻害爲制民之良策使殿下之仁澤不得以下究殿下之赤下不得以懷保則其於固邦本致治平之道不亦惕然而憂歎處乎臣愚以爲新進之秩滿六品者無論文南武必一一先試州縣若有治效隆洽異績著聞者始通三司要顯之職而因以擢授公卿之位若無治效著稱者雖其地處甚高文章有聲一切禁坊勿通淸籍則人皆自惜吏皆自勵莫不以公廉淸直爲務而公卿百執事者必皆諳於治體察於民情其於興庶績躋至治也何有宋臣文定公胡安國所謂京官必經親民者豈非至言乎伏願殿下斟酌裁處焉夫都事者亞於監司而職兼外臺者也國朝之所以設置是官者必非徒然備數而其任也亦不輕而重矣近歲以來所謂都事之官只存虛名而實無職事徒費俸祿眞所謂無用之冗官故當官者恥其無所事爲而往往不肯就職雖循例就職而亦不過擁蓋策馬行呼唱於道路而已然則是官之有無固無所關於大小政務之間矣臣愚以爲革廢都事之官以遵周官官不必備之意者似無所妨而若或以祖宗朝已定之官制有難一朝革廢則莫如復其古規任以災省或詢察民生休戚或採訪遺伏野賢使之直自狀聞因兼一道敎授之任考課講讀勸勵學業使庠序學校之間洋洋有絃誦之美則庶可以有勝於無矣伏願殿下亦從宜裁處焉臣之所陳數條皆是迂闊陳談病中妄思而狂愚之言亦或有一得之見故不避冗瑣敢此附陳瀆冒嚴威言不知裁死罪死罪臣無任激切屛營之至省疏具悉第一件事當體念第二件事區區一心唯在尊尙正學爾言又如此益欲留意第三件事念念元元莫敢放忽於造次食息而嶺南沿邑民情若是其艱苦云爾則其所賙飢濟窮之方在宜另飭令廟堂以此意行會該道向以勿令富民勸分量請空石帖文已有知委未知果有實效否也兼於春稅綿布事毋論田三稅大同纔令區別處分矣第四件事務實效莫過於此當留意第五件事言則是矣但言論與政事各異以守令爲三司之階者得無相妨之歎乎第六件事事屬不急姑置之
정조 16년
校理成德雨副修撰宋民載等疏曰伏以宇賊量處之敎寔是千萬非常之擧而臣等昨日登筵旣借方寸之地其在沬血之義固當得請而後已而只緣臣等誠意未孚半日爭執竟不得回天退陳短箚或冀聖心之悔悟王法之夬施矣及承批敎天聽愈邈此莫非臣等之不忠無狀進不得牽裾碎首退不得守闕籲天憂憤抑寒轉益罔措慙愧悚恧直欲溘然果玆僚員之疏以臣等之職在三司旣登筵席不能力爭而反汗聲罪至嚴臣等於是尤不知措躬之所也何敢以見職自居晏然於直次乎玆敢忙陳短章徑出禁扃伏乞聖上亟削臣等之職仍治臣等擅離之罪以肅朝綱以安私分不勝幸甚臣等無任屛營祈懇之至踏啓字
정조 16년
修撰沈興永疏曰伏以臣於日昨猥陳一疎以冀藥院召接之命而微忱未格原章還給臣方歷日踧踖際有大臣三司入侍之命此實玉體靡寧十許日後始初引接也上下焦灼抑鬱之餘不勝歡聳區區情勢有不暇顧章皇入闕肅單忙呈未及登對而筵席已罷諸僚盡退臣不勝惶蹙失圖罔知攸措而第伏見傳敎下者尤不勝萬萬憂慨之忱矣噫嘻宇鎭何等劇賊而殿下乃有此量處之命也宇賊之千罪萬惡覆載之間誠不可一日容貸者也已承款未伏法今幾年矣輿憤久鬱王章尙屈遙海荐棘之假息猶切擧國公共之憤況此近島之還配有若輕罪之量移者然尙可謂國有法而廷有臣乎殿下之始允臺啓越海拿來者乃欲如是究竟而止耶如是究竟而又慮群下之爭執則乃若曰島則一也島若一焉則自彼移此又奚以哉聖敎又曰法可伸恩亦可伸臣不敢知夫所謂法者果如是而於亂賊亦有可伸之恩乎臣徒知宇賊之千可剮萬可斫而殿下反以一恩字爲敎然則好生之德亦可及於梟獍耶初旣拿來而中途改之旣曰伸法而以恩參之臣愚死罪妄謂殿下之此擧未免失信於下殿下之此敎未免失言於下此豈臣愚平日所仰望於聖明者哉誠不能無憾於天地之大日月之明而臣恐王言一播遐邇咸聽忠臣志士莫不解體而唯彼亂臣賊子其將酌酒相賀曰宇賊如此吾屬無患擧懷覬覦之志少無懲畏之心矣臣思之及此心骨俱寒中夜無寐隱憂深慮無所不至殆將國不國人不人矣噫嘻以我聖明何爲而爲此哉臣庸愚譾劣百不猶人而尙有一段秉彝之天進不及登筵之班退不勝繞壁之憂略搆短章畢露危忠伏乞聖明幡然改悟淵然深思亟寢還配之命特從始允之啓拿致宇賊依律正法以洩神人之憤焉昨日筵席之間職在三司承宣者卽地力爭以冀回聽此實職分之所當然忠憤之不容已而或有遞差之命或施不敍之典威罰相仍處分過中臣不勝憂歎抑塞之至亦願都憲承宣遞差與不敍之命倂皆還收以光聖德焉臣之自劃之義聖明之俯燭而當此沬飮之日未伸明張之忱有臣如此生亦何爲暫膺雖緣副急仍冒斷無是理更乞特削臣所帶之職仍令選府勿復檢擬於三司之望千萬幸甚臣無任憂憤激切屛營祈懇之至省疏具悉勿煩爾其勿辭察職
정조 16년
副修撰金羲淳疏曰伏以天心默佑玉候遄復臣民忭幸大小惟均仍伏念向來靜攝之中群下之求對多日而非徒忱誠之未格反致聖心之激惱威怒荐下辭敎過中至於議藥之臣久曠於候班抱匭之章見阻於閽將嗚乎堂堂聖朝此何擧措臣隣焦遑中外駭惑一日二日靡所止屆幸頼天休之滋至獲致聖體之翌瘳群情之歡欣蹈舞容有其極而臣等之不忠無狀不能感回天心之罪益無所逃撫躬慙忸如不欲生第竊惟念前後臣等所以爭執者卽懲討是也自上所以靳允者亦懲討是也下以是事執上以是靳允於是乎上下之誠意未孚而至於諸臣請對之擧適値聖體違和之日未伸診候之忱先犯瀆撓之罪而伏承聖敎責之以群下之疑信嗚乎臣等雖無狀焉有爲臣子而不信王言者哉臣於是悚惶忸蹙靡所容措而抑臣竊有所莊誦于心者一問卽當初本意之敎是殿下賜大臣之批也臣等以此聚首相告曰王言旣如是矣待聖候平復之日廓揮乾斷一問正罪則天討可以得行輿憤庶幾少洩今當朝野慶忭之餘忽下凶賊移配之命臣等相顧錯愕繼以憂慨憤迫直欲溘然而無知也始焉有拿來之命人或憂聖上此擧非出於致辟欲爲之區處而竊以爲旣承聖批中一問之敎又責群下輩不信之罪則何敢臆料而疑於不敢疑之地也豈料我殿下今日之擧不幸近於臆料者之見乎此不但有損於大聖人嚴提防明懲討之義竊恐上下相孚之道亦不當如是矣其爲寒心豈徒在於凶逆之失刑而已哉嘻彼宇賊有覆載難容之罪而假息於海島今幾年矣拿來有命當律宜施而何爲而放釋於中路又何爲而移置於近島有若尋常輕囚者然耶常刑一失萬賊無忌王綱不振義理益晦言念及此寧不痛心伏乞聖明淵然深思幡然改圖亟寢宇賊喬桐府押付之命仍卽拿來夬正王法以洩神人之憤焉噫大臣者任股肱之重三司者處耳目之列則伊時登筵所當竭誠瀝血亟請反汗而爭執不力竟未回天臣切爲之慨然也仍念臣於向日之箚冒陳匡救之忱而言涉觸冒誠未孚格至今追惟愧汗浹背恩除荐降承膺無路罪大逋慢無地自容玆敢短章自列仰瀆崇嚴伏願天地父母深加睿察曲諒微悃亟命鐫削臣職以肅朝綱以安私分不勝幸甚臣無任激切祈懇之至省疏具悉勿煩爾其勿辭察職
정조 16년
辛亥二月十一日巳時上御重熙堂左副承旨右副承旨入侍時左副承旨洪仁浩右副承旨申耆假注書鄭尙愚記事官洪樂游徐有聞以次進伏訖上命讀公事書判付訖耆曰同罪未敍人隨卽提稟事曾有定式矣左副承旨洪仁浩左承旨趙衍德閣臣徐浩修刑曹參議徐榮輔旣巳蒙敍除職而前承旨李義弼李敏采李冕膺洪聖淵申大顯洪義浩尹弼秉前閣臣朴祐源鄭東浚徐龍輔尹行任李晩秀前校理李太亨前修撰韓光植前正言李明淵俱是同罪之人故敢此仰達矣上曰竝敍用可也出擧條命退承史以次退出
정조 16년
壬子二月十一日午時上御誠正閣藥房入診入侍右承旨左副承旨右副承旨水原御史同爲入侍時行都承旨洪明浩右承旨林濟遠左副承旨洪仁浩右副承旨申耆同副承旨李思祚假注書尹行直鄭尙愚記事官洪樂游徐有聞藥房提調李𡊠一提學吳載純御史申獻朝以次進伏訖𡊠曰夜間聖體調攝若何上曰大體則少勝矣𡊠曰醫官待令使之入診何如上曰不必診察矣𡊠曰湯劑待令矣上曰膈氣今則少降湯劑不須多進待下敎入之可也明浩曰去月二十九日今月初一日進御湯劑當以榻敎書出矣上命書榻敎曰進御加味正氣散本方中去大腹皮加檳榔二錢縮砂七分一貼煎入又命書榻敎曰進御加味正氣散一貼更爲煎入又命書榻敎曰進御加味正氣散一貼更爲煎入又命書榻敎曰進御香橘茶一貼煎入又命書榻敎曰進御香橘茶一貼更爲煎入明浩曰伏承院啓批旨臣等不勝抑塞逆如宇鎭而以恩旣寓矣爲敎恩之一字何等重大而豈用於此等凶賊乎上曰批旨自有商量予則重王法而置之島中若爭執則渠當在渠家故禁府草記亦不催促矣濟遠曰以漢代寬大之法爲敎而漢法殺人者死殺人者猶不得傅生凶賊豈有生出之理乎載純曰以逆賊緣坐之法言之兄弟妻孥竝置大辟自有法意宇賊則渠是劇逆而猶不得明正典刑古今天下寧有是哉且昨日以臣等之罪本閣起居之例亦命權停臣等豈不抑鬱乎上曰聞皆歸家云不必相持昨日下敎安徐可也今番事予則曰有意存焉非爲渠也亦非徒爲院相也以後世迫隘之俗尙西京寬大之治豈不好乎大抵九經之序卽親親也敬大臣也且以我朝家法言之院相爲任固有異於尋常大臣而百年以來自許積之後院相家全保者無幾此豈好事哉今番處分以這船說話四字言之而親親之意固無過於是矣且國榮之出送非爲他也渠於丁酉年引仁城君故事用先斬後啓之例伊時事實故相鄭弘淳知予心矣然而至今思惟心焉如結宇鎭今若究問則又將出何說乎予則別有憂歎者近觀三司擧措可謂寒心昨日兩司筵中已聞量處之敎退而聯疏有若初不知者然豈不怪駭乎雖以韓商新疏言之渠旣昨日登筵之臺臣而諸臣中渠獨默無一言而退及其經宿之後忽地凌踏大臣豈非使人大慙乎三司之任不輕而重宜顧其身名雖不言事若言事則當觀風裁故古則朝廷若有事端三司之言論風采略有可觀而今則三司陳章則例套登筵則慌忙誠非細憂此實無他旣無矜式之人又乏彰癉之擧故也近日疏章中唯沈煥之李秉模之疏差勝矣命書傳敎曰韓商新事貽笑莫甚商新卽登筵三司中一人而對大臣三司敷諭之後以付之三司從其所請爲對大臣之責勉旣如此身在三司之列耳聽大臣之言苟有爭執之心大臣言下登時開口可也若欲將順則仍爲將順亦可在筵初不發一語忽於遞職之後以前銜投呈一疏殆若初聞之過擧然而又敢譏斥大臣凌侮不少執言較跡決知非自其心出而自其口發然則臺閣又出一李敬心無論如此如彼其在勵世矯俗之道不可還給原疏而止前正言韓商新亟施罷職之典命御史進前獻朝進伏上曰別單外無他事乎獻朝曰已悉於別單更無可達而民情則無論邑內與外村水原一境恩澤浹洽別無弊瘼矣但築室居生之儒生輩率多不讀書而閑游每當應製之時不無借述代入之弊莫體聖上勸課之至意是甚慨然矣命退諸臣以次退出
정조 16년
都承旨徐邁修未肅拜左承旨李義弼坐直右承旨金履翼坐直左副承旨李百亨牌不進右副承旨洪秉聖未肅拜同副承旨李冕膺未肅拜注書二員未差假注書尹行直仕鄭尙愚仕直事變假注書任㸁仕
정조 16년
藥房口傳啓曰伏未審夜間聖體調攝若何寢睡水剌之節何如膈候餘氣亦何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區憂慮敢來問安竝此仰稟答曰明日入侍
정조 16년
金履翼啓曰禁衛營將官來言今日本營軍兵日次私習云矣敢啓傳曰知道
정조 16년
金履翼啓曰御營廳將官來言今日本廳軍兵日次私習云矣敢啓傳曰知道
정조 16년
金履翼啓曰左副承旨洪仁浩今日不爲仕進卽爲牌招何如傳曰許遞前望單子入之待下批牌招察任
정조 16년
承旨前望單子入之李集斗落點
정조 16년
金履翼啓曰副修撰金羲淳以學禮講試官纔已出去矣玉堂上下番俱空事甚未安今日政新除授玉堂竝待下批牌招以爲推移入直之地何如傳曰允
정조 16년
傳于金履翼曰禮房承旨馳詣受香所奉審摘奸以來
정조 16년
傳于金履翼曰左承旨入侍
정조 16년
傳于金履翼曰軍士房承旨入侍
정조 16년
金履翼啓曰合辭闕啓已至多日事甚未安今日政新除授兩司諸臺竝待下批牌招何如傳曰允
정조 16년
傳于李義弼曰前檢閱敍用還付卽爲牌招
정조 16년
傳于金履翼曰雖曰路近律名是島配事該府尙不擧行以致任便在家莫曰也不妨該府所爲全在於勘過而捱免似此不誠之習不堪正視近日行公堂上一竝從重推考新除授判堂待下批牌招察任與次堂相議斯速草記押送事嚴飭分付
정조 16년
金履翼啓曰訓鍊大將趙心泰禁衛大將徐有大以東南關王廟獻官今方受香出去矣所佩命召趙心泰兼帶右邊捕盜大將所授命召及大將牌傳令牌來請還納何以爲之敢稟傳曰仍佩往來都提調摠察事從事官發牌聽傳敎他邊大將兼察一體牌招聽傳敎
정조 16년
傳于李義弼曰司僕正李庚運仍任前職
정조 16년
有政吏批判書金思穆參判李在學參議沈煥之左承旨李義弼進以洪檢爲大司憲崔烜爲執義洪彦喆爲司諫柳爲掌令沈達漢李益恢爲持平金孝眞爲獻納洪秀晩張至冕爲正言申獻朝爲校理李庚運爲副校理安策爲修撰徐龍輔爲禮曹參判權裕爲工曹參議李濟萬爲兵曹參知吳載純爲判義禁趙鼎鎭爲宗簿提調洪檍爲社稷提調徐浩修爲尙衣提調朴瑞源爲奉常正金載一爲監察奉常副奉事單金景煥檢閱單李重蓮刑曹參議徐榮輔仍任事承傳贈吏判朴亨源贈領議政例兼右議政朴宗岳考
정조 16년
兵批判書李秉模進參判閔台爀參議李師濂病參知李濟萬病右承旨金履翼進以金頤柱申應顯爲知事洪周萬爲副摠管金益烈爲景福將朴世珽爲慶熙將李之相爲武兼李漢興爲水原中軍韓命祺爲忠州營將護軍崔東岳李章漢申禹相鄭景祚司直趙宗鉉李祖承李集斗宋鍈具修溫金光岳金載翼李濟萬高宅謙李翊模朴瑞源成德雨申馥申獻朝司果宋民載鄭魯榮竝單付
정조 16년
金履翼啓曰私人與否請與具修溫辨其虛實修溫處一體問啓萬一言或爽實竝與反詈之罪以此分付待修溫對奏仍以其語李敬心處一體問啓可也事命下矣問于前承旨具修溫處則以爲李敬心專主李秉鼎之一席秉鼎恒言敬心數來吾家終日談話爲人可佳禮郞擬望吾善爲之此後通淸非久首擬云輒於敬心娓娓不已之狀臣果親聞於秉鼎矣果然臺通之後累次彈人皆是秉鼎所媢嫉之人臣亦見忤於秉鼎竟遭敬心之彈臺通雖云非秉鼎入銓之時其爲私人推此可知若非私人則渠雖曰就事論事何必連爲彈駁者皆是秉鼎所猜嫉者乎臣則的知其爲私人也無疑故質言仰對此外更無仰達云仍以具修溫對辭問于前正言李敬心處則以爲臣十年鄕居數年郊居實無專主人一席之暇修溫之與秉鼎酬酢有無臣所未知而係是私室之事則今不必呶呶分辨而其所謂連爲彈駁皆是秉鼎猜嫉云者臣初論一憲臣則本事中亦有秉鼎親切之人礙逼者其後論列則事件稍多安知無秉鼎猜嫉者不在其中而臣之本心在於就事論事而已若以此勒加罔測之名則爲臺臣彈駁者豈有事事自明之路乎此外更無仰達云矣敢啓傳曰具修溫則辭疏語意雖近於反詈專主一席旣如是作證而李敬心對辭或似成說或甚糢糊本事則關係非細不可摸索處分當於後日次對時詢處該房知悉
정조 16년
傳于金履翼曰禁堂之如是推諉不過捱免之計也雖甚可駭擧行與否何必借口於該堂乎仍置渠家非無不可若此則止泊無期宇鎭島配卽令發遣金吾郞擧行後狀聞事分付
정조 16년
以蛟龍旂差備宣傳官望單子傳于金履翼曰金益彬當陞實則一員未差之說不審大矣捧納承旨推考
정조 16년
傳于金履翼曰欲爲提敎而近因偬撓未果見其爰辭曰以回報該曹則罪在該曹當該堂上爲先從重推考汰去官員待窠卽爲甄用事分付銓曹
정조 16년
傳于金履翼曰承旨前望單子入之待下批牌招推移入直點下中如有罷散人敍用
정조 16년
承旨前望單子入之徐邁修李義弼李冕膺金履翼李百亨洪秉聖落點
정조 16년
傳于金履翼曰承旨房仍同副承旨爲推考房
정조 16년
李義弼以弘文館言啓曰新除授修撰安策時在江原道原州地經筵入番事緊請斯速乘馹上來事下諭傳曰依啓
정조 16년
李義弼以景慕宮提調意啓曰本宮外右麓下居檢書官朴齊家再昨日伐其園木故植木牌將及守僕等急往見之則雜木一株已爲斫取云此距植木之處不過數間而相連禁養之也則毋論公私基址一草一木何敢剪伐乎朴齊家所爲萬萬駭妄令該府拿問重勘何如傳曰允
정조 16년
金履翼以兵曹言啓曰忠壯衛將洪賢道令道臣起送上來後草記事命下矣卽爲起送之意行移本道矣依該道監營知委今纔上來之意敢啓傳曰明日待令令政院微稟可也
정조 16년
大司憲洪檢執義崔烜掌令柳持平沈達漢獻納金孝眞校理申獻朝副修撰金羲淳啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又閱幾年而轉而爲伏閤之爭當日處分乃至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也五字刀割何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其凶肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺凜然今於千萬夢想之外擅離黜置之所恣到近京之地人心驚懼莫不戰掉嗚乎臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞臟盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久居勻軸之任眷遇何如恩造何如而奈其賊性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥唯久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急於至有擬帥之謀父子綢繆同惡相濟殆有甚於世蕃之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討顯戮未施陰誅先加輿情去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆亟施孥戮之典十三行刀割答三司曰不允第三件事亟停勿煩五字刀割
정조 16년
大司憲洪檢執義崔烜掌令柳持平沈達漢獻納金孝眞啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流阻遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防憂患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之䫋必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道唯在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種子待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容待於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口戀之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收奴瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常唱和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道唯在於此而雖以今番連伊事言之渠以賊傔之妻反生凶濫之心至有擊錚之擧此亦古今所無之變怪而渠不過幺麽一賊女則決非渠所可獨辨者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲已之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝唯意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公坐略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民之痛惋厥唯久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥五字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰十一字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧揆以王法萬萬失當以謙以逆復之子傳襲其父之凶圖一七字刀割鉤覈之路惟在此賊之盤問而半夜特敎出付縣獄國體之乖損刑政之顚倒已無可言今乃不如究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者正謂此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用刑乃是尋常治逆之律而至於此賊實無異於古之适雲今之趾夏則凶種逆孽待年與否今無可論時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥唯久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任張惡助勢便一窩主及夫賊宇之輸款而眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舜之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙竝施孥戮之典逆復庶子好石亟施處絞之律荐棘罪人時偉設鞫得情夬正王法噫嘻痛矣逆宇以凶喆之子藉其氣勢罔念煦濡之恩益肆跳踉擬帥市恩之謀旣極荷杖偸鈴之熊不忍正視其所負犯不一而足而乃於不敢言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭一行刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭於善復兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然顯戮亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請遲晩罪人宇鎭捧根脚夬正王法答兩司曰不允
정조 16년
大司憲洪檢執義崔烜掌令柳持平沈達漢啓曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法新除授持平李益恢時在京畿仁川地請斯速乘馹上來事下諭答府曰不允下諭事依啓
정조 16년
獻納金孝眞啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈來及承款王章莫伸輿情莫洩請金甲島爲奴罪人克觀古今島爲奴罪人克泰亟令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典新除授司諫洪彦喆時在江原道春川地詣斯速乘馹上來事下諭答院曰不允下諭事依啓
정조 16년
判義禁吳載純知義禁金思穆鄭存中疏曰伏以噫嘻痛矣從古以來亂逆何限而豈有如宇賊者哉其至妖至惡極凶且憯已盡於前後諸臣之公車今不必汚筆架疊而第其鞫庭輸款卽渠之斷案則自古及今豈有輸款之劇逆戴頭於地上者哉王章久屈輿情益溵昨冬拿鞫之命實循群下之請大小臣民扼腕張膽佇見讎賊之伏法豈意押到畿湖之間迂其路而匿其跡送置其家有若尋常罪謫之蒙放者然古今天下寧有是耶時値靜攝不敢煩瀆而抑鬱痛惋轉益罔措近島移配之命忽下於千萬意慮之外始則督令本府擧行末乃直送該郞押付此何擧也此何事也噫喬桐距渠家不過一息且是善地若以一島字謂之以律名之同而使之假息於此則其何異於全釋乎凶醜不逞之徒窺伺覬覦無所懲畏其將接跡而起思之及此寧不凜然而寒心哉求對路阻衷情抑塞玆敢相率沬飮聯陳短章伏乞聖明淵然深思廓揮乾斷亟寢移配之命快允三司之請千萬至祝臣等無任屛營祈懇之至
정조 16년
以判義禁吳載純等聯名上疏傳于李義弼曰擬律不審尙謂獄官溺職之端近來章箚及啓結語之先請拿鞫接之以正法者豈不可笑之甚乎亦豈但曰擬律不審我國士大夫不讀律自有古人之訾論而不料堂堂王府臺垣昧於尋常律例有此無稽之請也大抵推覈之規有四重罪設鞫其次拿鞫其次拿處其次禁推拿鞫無異於拿問囚之西間繫止項鎖則如許輕律何以正法乎其在循名責實之義顚錯甚矣今見疏辭又未免循因溺職之責烏可免乎況金吾郞之發送已久矣踰沙峴涉臨津幾半其程則忽於闕門城門將泛鑰之際疎請召還太不襯當由前由後勢難例批還給兼帶金吾之任一竝遞差
정조 16년
吏曹參判李在學疏曰伏以天休滋至聖候康復朝野焦遑之餘慶幸歡忭曷有其極仍伏念臣職非言責豈敢出位開口以犯僭妄之誅而今臣所陳卽民彝物則之所同得微官匹庶之所可言也伏況臣之事我殿下粵自初元出入邇列近光久而覿德深仰之如父母望之如父母父母有過失而不思涕泣以諫之義則非子道也臣於今番事始也驚終焉惑有不敢以旣往而釋然者請略陳之玉候愆和靜攝有敎而大臣急於懲討不思承候之道則處分誠宜矣諸臣迭相求對反貽酬接之煩則斥退亦可也而獨於藥院一事前望旣入而終不備員諸醫逬出而遂至空院症候之加減湯劑之用否大小臣僚無一人承聞者上下阻隔中外波蕩一日二日拖至于十有一日似此國體似此景色實是有國家有藥院以來所未有也殿下試思之臨御以來政令施措曷嘗有此等非常之擧耶何幸差勝之敎纔下晉接之命繼降和氣洋溢於禁闥歡聲齊騰於道路旣見風雷之斯遷庶無日月之復蝕及伏覩傳敎之誕宣者乃是宇賊移配近島事也以我殿下之聖明何爲而又有此擧也臣愚死罪竊謂殿下旣失於前又失於後轉轉而愈至於過失也宇賊之千罪萬惡國人所共知者而臣之百倍憤痛者有之往在庚辛之間殿下以其時相之子特加拔擢之恩則渠敢恬寵市恩閃倐跳踉自知孔昭之天俯燭其奸則始懷疑懼乃生背馳之計挾其父之勢結將兵之賊凶謀異圖無所不至至以六字刀割自吐情實於鞫庭則肆市之典豈待竟日而以天地好生之德屈法而島棘焉渠有一分人心豈或延活而屢年偸生將欲何待及夫今番拿來之際迂其路而付其家則亦當不踰日瘞其父以竢處分而旣定之期聞又退定抑何心腸也此於渠皆屬細故而亦可見其萬戮無惜也嗚乎法者四百年祖宗之法也殿下亦不得以低仰而乃因此賊之故一屈再屈至於今番而極矣往古來今安有承款之逆忽焉而出獄置島忽焉而押付其本鄕又忽焉而移配畿甸咫尺之地者乎又況喬府之於十一字刀割以此賊置此地其爲隱憂反有甚於失刑之歎殿下何不念國勢之岌嶪人心之疑懼乎噫世道不幸亂逆相繼殿下每於按治之際惟恐其滋漫焉又慮其枉罹焉克恤克愼務從寬平而若其屈法之大失刑之甚未有如近年治逆也凡有凶逆之關涉於丙午以後者殿下一切周遮而庇護之情節之狼藉罪惡之彰著者一未嘗用法故睯不知畏種下生種良以此也今於此賊又有此處分則伊來凶孽之踵此賊起者必將有覬覦之心而國之危亡隨至思之及此寧不凜然而骨冷乎臣伏見閣臣疏批中若曰屈法之害小推亘之效大臣恐聖人之言又有一失也推亘二字固知聖意攸在而法不撓則犯者少法一撓則犯者多理之常也治逆不嚴亂賊接跡則法不可每每屈也曷若斷之以法示之以信使人知懼自底於刑期無刑哉夫然後上下交泰國家寧謐致空圄之化做垂衣之治以膺億萬年太平之福臣故曰推亘之效不在於屈法而正在於不屈法也殿下又以將順其美爲敎誠使殿下擧措合天理而服人心則在廷諸臣必不待聖敎之勤而將順之不暇苟或以不宜將順之事强令將順則決知非盛世事也殿下以非常之敎非常之擧牢籠一世鉗制衆口使不敢力爭者凡幾遭矣一開此弊遂成已例去年如此今年如此上意所向無事不成在下者亦曰天心莫可回也每有一番過擧則不過一場鬧聒而止徒致國體之損傷無補聖躬之闕失群下之不誠不忠亦非殿下之所使然而然耶雖以目下事言之此何等關係而成命已至三日擧朝一味伈泄了無積誠回聽之意將順之弊一至於此率是道以往則駸駸然將至於國不國而後已臣不勝其憂歎也臣之平日受恩與天無極目見聖德之有失國事之罔涯徒懷嚴畏不一仰陳則是負我殿下也玆將憂愛之悃冒昧而陳之伏願聖明特恢轉環之量以光聖德亟從合辭之請以伸王法焉臣愚衷所激言不能裁干冒至此極知僭猥乞降嚴譴以肅朝綱千萬幸甚臣無任屛營祈懇之至答曰省疏具悉勤攻盈庭非惡聞也方寸權度已立的矣
정조 16년
大司諫李頤祥疏曰伏以皇天默佑聖候勿藥多日憂遑之餘臣民慶忭曷有其極仍伏念今之紀綱解弛無事不然而獨治逆之法猶有可恃者矣今因一宇賊竝與治逆之法而更無餘地臣不勝腐心而慟哭者也噫嘻彼宇賊何等劇逆也潛懷異圖父子同惡四字刀割大位手脚畢露其窮凶情節直與逆復一串貫來結案之後宜卽夬正典刑以洩神人之憤畢竟島配大是失刑多年連啓始允臺請謂可以拿來嚴鞫亟伸王章矣迂路而押付者只使宇賊歸哭其父此則歸葬之聖敎不幸近之使宇賊晏然在家亦許多日而末稍處分又移之近島以如宇鎭之劇逆亦且屈法而低仰則亂逆將無所懲畏而皆懷僥倖之心其爲國家憂而關後弊當復如何臣實爲聖明慨然也伏顧殿下亟寢宇賊近島移配之命卽令王府拿來宇賊嚴鞫正刑竝擧逆喆孥籍之典焉臣當碎首天陛沬血力爭而見今狗馬之疾轉益癃痼跬步難動言語不通作一未冷之尸日昨擔舁往還之餘症勢越添不省回到今始艱草數行替疏而進有臣如此不如死之久矣至若向來所遭有不暇引唯願殿下特命鐫削臣職名以肅朝綱以安私分不勝幸甚臣無任屛營祈懇之至答曰省疏具悉勿煩卿之實病旣如此本職許遞
정조 16년
校理申獻朝疏曰伏以臣昨登筵席適因言端略陳憂憤之忱未蒙允可達夜追思餘懷耿耿又伏奉瀛館新除庚牌踵臨感激恩私竭蹶肅命而第伏念近日處分誠是萬萬意慮之外也從古凶逆亦復何限而豈有如喆宇之父子者哉無數罪惡不暇毛擧而與同八字刀割之招旣出於妖宇之口則爲今日臣子者孰有與此賊共戴一天之心哉殿下過加恩貸至今假息者已是失之太寬而忽地逮捕不由王府中道迤廻領付喆宇斃牖之所殿下之當初依允臺請之敎不過爲妖奔哭之地也此固萬萬過中之擧而旣已拿到畿甸則群下之區區一分之望或冀因此期會拿致王府夬正典刑矣殿下又使之移配喬桐噫此豈群下所仰望於殿下者哉罪人之自遠地而量移於近地者亦有說焉或所抵之罪始則重而後有所參酌則量移之或日月稍久罪罰旣行不可一向擯置於遠地則量移之此皆輕罪薄竄之有所低昂闊狹者也今夫宇鎭卽一已承款未伏法之劇逆大懟則有何低昂闊狹之端而若是量移於畿甸咫尺之地也殿下之意不過垂憐於渠父之斃有此決難行之擧於必不從之時然渠父之未施王章尙切輿憤何可竝其子而有此近配之擧乎以殿下聖明何爲此也如是之故過擧層激變怪多端門將之阻搪三司政院之退却章奏已成一部當規模小有難處之事則輒以此爲例卿宰遭逐奔派於道路緋袍抱訴徊徨於闕下此果盛世之氣像淸朝之美事乎人君之一言一動無非爲後世法程近日模樣近日擧措垂之於後世則作法之責當歸於殿下矣臣仰殿下如父母期殿下如堯舜每當一番過擧其痛惜嗟歎殆若割膚而砭骨不覺淸淚之澘然殿下何所顧惜於一箇妖賊使滿庭臣僚擧抱此憂遑焦迫之心也天下本自無事殿下每於無事之中生出事端觸起風浪掀動世路寧淸之日絶無僅有愁亂之時層生疊出酬應之際丙枕未安雖在聖候平常之時猶慮其或欠保嗇之道伏況違豫之候尙未快復昨日筵中伏聞有膈氣上陞之敎政宜省務而靜攝豈於此時有此非常之擧致煩酬應之勞乎臣尤不勝焦悶煎遑之至也噫難屈者王法莫嚴者公議殿下雖欲爲一宇賊多般費念有此擧措而今日庭臣有死而已決不可含默不言袖手奉承如是之際徒傷國體而已徒惱聖念而已伏乞聖明淵然深思翻然改圖亟令王府拿來宇賊夬正王法以洩神人之憤殿下亦宜追悔旣往之過擧繼自今凡係政令施措之間務從十分審愼無復如近日乖當之擧則朝廷之幸一國之幸隨事存戒是臣區區之望也臣於承宣事竊有所駭歎者今日所下喬桐押去之敎誠是廷臣所可爭執者則職在惟允之地者繳還可也覆難可也不此之爲輕先頒布者此固萬萬可駭而旋又忙急逬出莫重奉啓版之所無一人守直事旣無前弊亦關後初何心爭先徑出後何心無牌自入去就顚倒瞻聆駭惑貽羞銀臺莫此爲甚臣謂當該承旨亟施削職之典其餘承旨竝施譴罷之典宜矣臣無任激切屛營祈懇之至省疏具悉昨奏旣涉越俎今疏亦甚章皇勿煩承宣事極爲駭然目擊而口不言故令下位擧行及其聯章徑出乃反歸罪僚員殆若全然不議本事然啓版重地無敢空院卽不易之典而又忽一竝出去如許承宣將焉用哉諸承旨遞差揆以廉隅亦宜一遞同副承旨許遞
정조 16년
童蒙敎官李城輔疏曰伏以臣以至庸極陋之質猥蒙聖朝不世之遇向者旣諭以欲見其人再命入對又乃擢臣於蔭路卑微之中寘臣於經幄淸華之列特命馹召德音鄭重洪造所及天高地厚殊榮異渥逈出格外有非螻蟻賤臣所敢承當者臣聞命驚惶夙夜懍惕不知措躬之所也竊欲冒陳祈免之懇兼訟違召之愆早上文字恭俟處分而濫越是懼逡巡至今顧以召命至重亦不敢一向泯默玆用披瀝肝膈之蘊仰瀆崇嚴之聽惟聖明矜憐而垂察焉恭唯我殿下以伊來風俗日益卑防範日益壞正道寢微而邪說肆行慨然興歎穆然深思唯是嘉奬儒術搜羅賢俊可以樹風敎而淑人心於是欲以招徠之擧聳動四方爲勸導作成之法聖意所存懃勳懇懇有可以感激神明在廷之臣宜博求端亮方正懷抱道義之士仰答明旨而及抄啓之上乃單擧臣姓名殿下又不以爲謬而有此非常之誤恩臣誠惝怳訝惑莫曉所以致此也此殆我殿下以臣爲世祿遺裔特賜假借而辭敎之間諄諄勉勵有若使臣罄竭駑鈍對揚休命斯乃列聖朝以來優禮遺逸謙虛求助之盛擧而其如臣之萬萬不合於是選何哉臣賦性庸下百不猶人重以早失父兄之訓常抱癃痼之疾流離窮阨形影踽踽卽一無告之民耳身世凄廓萬念都絶荒嬉自放苟遣歲月功令之文猶未致力十年應擧未售公車至於經傳旨義尤全然茫昧其空疎無用之狀自分爲當世之棄物頃歲以來猥被朝廷收錄屢玷初仕間嘗周旋直廬出入班次緣臣病劇或至遞解近又待罪敎官往來奔趨而顚倒憒劣不能盡其職務內自循省罔非罪戾臣之本未不過如斯卽其志業之鹵莽蹤跡之卑賤實無可以一分擬議於儒學之選者不徒臣之自知已審抑亦日月之明俯燭無餘雖冗官庶職猶懼不堪供奉況法筵侍講何等重選而乃敢濫叨於其間以貽羞搢紳而傳笑遐外耶於是乎臣之自欺欺天益無所逃罪亦恐巖穴自重之士恥與同列不肯于于而進此尤非細故也臣於前冬召命之下晨夜疾馳進詣都下忽聞名入薦目顧畏廉義未敢留待蒼黃徑歸雖蒙聖度優容不賜譴何而違慢之辜固難幸逭噫臣以孤露殘喘無意人世唯是君臣大義根於秉彝而旣未能釋褐登朝昵侍淸燕又無由復從百執事之後粗效絲毫之勞此豈臣之所樂爲也誠以非其召不往經訓炳然從今以後無望復出於宦道則祗當與田夫野老歌詠太平甘爲聖世之逋氓而已伏乞天地父母俯賜諒察亟遞新授職名又許還寢召命仍治臣前後慢命之罪以重名器以肅朝綱千萬幸甚臣無任瞻天望聖惶恐祈懇之至省疏具悉爾之姓名前此非不聞知於筵席而今於薦剡之時道伯擧而聞于朝未幾廟堂又抄啓於是乎益驗其審於經工求助如渴何乃邁邁爾其卽起登道入參筵對之班事下諭于童蒙敎官李城輔處